SKRIFTLIG FORESPØRGSEL E-2962/02

af Sérgio Marques (PPE-DE) til Kommissionen

(22. oktober 2002)

Om: Gennemførelse af nødhjælpen til Venezuela

Som følge af de tragiske oversvømmelser i Venezuela i december 1999 iværksatte Kommissionen en humanitær nødhjælp for et samlet beløb på 7,15 millioner EUR. Alle tyve humanitære aktioner afsluttedes.

Med hensyn til støtte til det berørte område besluttede Kommissionen at afsætte et beløb på 30 millioner EUR i årene 2001 og 2002, som dels skulle omfatte støtte til genopbygning i staten Vargas (10 millioner EUR) og dels risikoforebyggelse, det vil sige udformning og gennemførelse af programmer for håndtering af naturbetingede risici på et stort område op til det, der blev ramt af oversvømmelserne i 1999, nemlig delstaterne Falcón, Miranda og Yaracuy (20 millioner EUR).

Parlamentet mente ikke, at det rammebeløb, som Kommissionen havde foreslået var tilstrækkeligt, og vedtog en ekstrabevilling på 25 millioner EUR til genopbygning af staten Vargas.

Parallelt med EF-bistanden optog Kommissionen, ifølge kilder fra institutionen selv, en række kontakter med andre donorer, som f.eks. De Forenede Nationers Udviklingsprogram (UNDP), med sigte på at undersøge mulighederne for at koordinere projekterne. I den forbindelse vil jeg gerne stille Kommissionen følgende spørgsmål:

1. Hvilke specifikke projekter støttes af EU med de ovennævnte midler, og hvor langt fremme er man med den fysiske og finansielle gennemførelse?

2. Forventes der store forsinkelser i gennemførelsen af projekterne, og i givet fald på hvilken baggrund?

3. Hvilke konsekvenser vil disse eventuelle forsinkelser få? Kan de finansielle midler omfordeles til andre formål til skade for Venezuela?

4. Hvilke konklusioner har man draget af kontakterne med de øvrige donorer, og i hvilket omfang har arbejdet kunnet koordineres?

Svar afgivet på Kommissionens vegne af Christopher Patten

(3. januar 2003)

1. Som det ærede medlem anfører, har Kommissionen bevilget 7,15 mio. EUR til det mest nødvendige humanitære arbejde i Venezuela som følge af de oversvømmelser, der ramte landet i 1999.

2. Situationen, for så vidt angår samarbejde vedrørende modernisering, genopbygning og forebyggelse, er følgende:

- Staten Vargas:

- Projektet støtte til genopbygning og forebyggelse af katastrofer i staten Vargas. EU's bidrag: 25 mio. EUR (budgetpost B7-313 Rehabilitering og )

Formålet med projektet er at sikre, at der i afvandingsområderne er tilstrækkelig beskyttelse mod fremtidige oversvømmelser ved hjælp af beskyttende anlæg (kanaler og diger) og etablering af et overvågningssystem (overvågning og varsling). Projektet, som kommunen Catía La Mar, et af de områder i Vargas, der er tættest befolket og økonomisk set meget vigtigt, hilser velkomment, omfatter også oprettelsen af institutioner, der skal varetage vedligeholdelse af anlæggene.

Projektstatus: De nationale myndigheders undertegnelse af finansieringsaftalen afventes.

- Projektet Social genopbygning i staten Vargas. EU's bidrag: 10 mio. EUR (budgetpost B7-310 Finansielt og fagligt samarbejde)

Projektet vedrører ligeledes ovennævnte område. Det har til formål at forbedre miljøet i kommunen Catía La Mar især i periferien. Der skal træffes foranstaltninger til at sikre en forsvarlig behandling af spildevand og fast affald for at forhindre, at spildevand med smitstoffer løber ud i afvandningskanaler (Tacagua-pompestation, undersøgelse af Santa Eduvigis' udløb og omledning af vandet fra det højtliggende afvandingsområde af Tacagua-strømmen).

Projektstatus: De nationale myndigheders undertegnelse af finansieringsaftalen afventes.

- Staterne Falcón, Yaracuy og Miranda:

- Programmet forebyggelse af oversvømmelser i staterne Falcón, Yaracuy og Miranda. EU's bidrag: 20 mio. EUR (budgetpost B7-310 Finansielt og fagligt samarbejde)

Programmet vedrører de tre afvandingsområder for floderne Tocuyo (i Falcón), Aroa (i Yaracuy) og Tuy (i Miranda).

For afvandingsområderne Aroa (i Yaracuy) og Tocuyo (i Falcón) indebærer programmet blandt andet, at der udarbejdes overordnede planer for arbejdets tilrettelæggelse, da disse endnu ikke findes.

Da en sådan plan allerede findes for floden Tuys afvandningsområder, indgår programmet i regeringen i Mirandas investeringsplan, idet der ydes teknisk knowhow til etablering af filtrerende dæmninger.

Projektstatus: Kommissionens beslutningsprocedure er i gang.

3. Ovennævnte projekter skal udbedre de svagheder i den territoriale udvikling, som er blevet tydeliggjort ved oversvømmelserne i 1999. De vedrører således den del af genopbygningen, som forudsætter, at der foretages omhyggelige undersøgelser, og at de nationale myndigheder træffer politiske beslutninger, især for så vidt angår staten Vargas.

Projekterne er udarbejdet i overensstemmelse med den politik for genopbygning og territorial udvikling, der er fastlagt af den føderale regering og af de pågældende staters regeringer, som bidrager væsentligt til finansieringen (50 % af det samlede budget).

Godkendelsen og gennemførelsen af projekterne er betinget af følgende:

- en rimelig frist til udarbejdelsen af genopbygningsplaner på nationalt plan

- tilstrækkelig tid til på stedet at foretage en grundig indkredsning af opgaverne for at kunne placerere disse i de nationale genopbygningsplaner

- en afklaring af spørgsmålet om, hvilken skatteordning de føderale myndigheder vil anvende på EU-projekterne (momsfritagelse på varer og tjenesteydelser). Forhandlingerne med de føderale myndigheder om dette spørgsmål har varet i flere måneder, og først i ugen fra den 21.-24. oktober 2002 nåede man frem til en aftale. Med denne aftale burde det inden udgangen af 2002 være muligt at få undertegnet en rammeaftale mellem Kommissionen og de føderale myndigheder om de europæiske projekters momsstatus og at få undertegnet særaftaler for de to omtalte projekter (de er allerede undertegnet af den ansvarlige kommissær).

4. Overholdelsen af fristerne for gennemførelsen har på ingen måde indflydelse på indsatsens gavnlige virkning, fordi der er tale om en indsats, der også på længere sigt har stor værdi.

Kommissionen kan forsikre det ærede medlem om, at den så snart de juridiske problemer er løst, vil gøre alt for, at projekterne bliver gennemført hurtigst muligt.

5. Kommissionen har løbende kontakt med Verdensbanken og Den Interamerikanske Udviklingsbank for at koordinere indsatsen og den geografiske fordeling af investeringerne. Kommissionen kan forsikre det ærede medlem om, at der er truffet foranstaltninger til at sikre, at fordelingen af de disponible ressourcer sker retfærdigt og koordineret.

Der udveksles oplysninger med FN's udviklingsprogram, som for staten Mirandas vedkommende har forvaltet et bidrag på 5 mio. EUR i forbindelse med et samarbejde med Italien (gennemførelse af mindre aktioner ved hjælp af internationale ngo'er).

Der er klart, at Kommissionen vil forsøge at koordinere gennemførelsen af projekterne bedst muligt og opnå størst mulig synergieffekt med medlemsstaterne, multilaterale organisationer og FN.